Pakôň pásavý

Pakôň pásavý (lat. Connochaetes taurinus) je druh pakoňa žijúceho hlavne v južnej a východnej Afrike. Živí sa najmä trávou. Opis Farba srsti sa pohybuje od modrosivej, cez svetlosivú až po hnedosivú. Obe pohlavia majú rohy v tvare zátvorky. Tieto rohy môžu u samíc dorastať do 40 cm a u samcov až do 83 cm. Pakôň pásavý dosahuje dĺžku tela 170 až 240 cm, výšku v kohútiku 115 až 145 cm a chvost má dlhý 60 až 100 cm. Hmotnosť sa pohybuje od 118 do 290 kg. Samce sú väčšie ako samice. Výskyt Obývajú najmä savany južnej a východnej Afriky. Spôsob života Pakone pásavé sú aktívne hlavne ráno a neskoro popoludní, pričom najhorúcejšie hodiny odpočívajú. V prípade nutnosti dokážu bežať rýchlosťou väčšou ako 80 km/h. Nezriedka sa pasú so zebrami. Ich predátormi sú hyeny, psy hyenovité, levy, gepardy a krokodíly nílske. Strava Pakone pásavé sa živia trávou, ale keď je tráva riedka, môžu jesť listy z kríkov alebo stromov. Ak je potravy málo, migrujú na dlhé vzdialenosti, aby si našli inú. K životu potrebujú aj vodu, ktorú pijú asi dvakrát denne. Rozmnožovanie Samice pohlavne dospievajú vo veku 16 mesiacov, a samce vo veku 24 mesiacov. Ruje trvajú asi tri týždne a prebiehajú na konci obdobia dažďov. Po osemmesačnej gravidite samica porodí jedno mláďa. Asi šesť minút po narodení sa mláďatá dokážu sami postaviť a približne po ôsmich mesiacoch opúšťajú svoje matky. Galéria Referencie Iné projekty Commons ponúka multimediálne súbory na tému Pakôň pásavý Wikidruhy ponúkajú informácie na tému Pakôň pásavý